**Igaunijas – Latvijas pārrobežu sadarbības programmas 2014. – 2020.gadam projekta**

**KOPSAVILKUMS**

1. **Risināmā jautājuma būtība**

Pamatojoties uz Ministru kabineta 2013.gada 22.novembra rīkojumā Nr.561 „Par uzdevumiem Eiropas Savienības strukturālo un investīciju fondu mērķa „Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai” (turpmāk - Rīkojums) 2.2.2.apakšpunktā doto uzdevumu Vides aizsardzības un reģionālās attīstības ministrija (turpmāk – VARAM) ir sagatavojusi **Igaunijas –** **Latvijas pārrobežu sadarbības programmas 2014.-2020.gadam** projektu (turpmāk - Programma), kas tiks īstenota Eiropas Savienības Strukturālo un investīciju fondu mērķa „Eiropas teritoriālā sadarbība” (turpmāk – ETS) ietvaros.

Eiropas Savienības Strukturālo un investīciju fondu 2014.-2020.gadam perioda ETS mērķis paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

**Programma izstrādāta atbilstoši:**

* Eiropas Parlamenta un Padomes Regulai (ES) Nr. 1303/2013 (2013.gada 17.decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006;
* Eiropas Parlamenta un Padomes Regulai (ES) Nr.1301/2013 (2013.gada 17.decembris) par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006;
* Eiropas Parlamenta un Padomes Regulas (ES) Nr.1299/2013 (2013.gada 17.decembris) par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība”;
* Stratēģijai „Eiropa 2020”;
* ES Stratēģija Baltijas jūras reģionam;
* Nacionālajiem plānošanas dokumentiem.

Saskaņā ar Eiropas Parlamenta un Padomes Regulas (ES) Nr. 1299/2013 (ETS) 8. panta 9. punktu pirms sadarbības programmas iesniegšanas Eiropas Komisijā iesaistītajām dalībvalstīm rakstiski jāapstiprina sava piekrišana sadarbības programmas saturam. Šī piekrišana aptver arī visu iesaistīto dalībvalstu saistības nodrošināt sadarbības programmas īstenošanai vajadzīgo līdzfinansējumu.

Saskaņā ar Ministru kabineta 2013. gada 22. novembra rīkojumu Nr. 561 „Par uzdevumiem Eiropas Savienības strukturālo un investīciju fondu mērķa ”Eiropas teritoriālā sadarbība” 2014.-2020. gada plānošanas periodam vadības, uzraudzības un kontroles sistēmas ieviešanai” 1. punktu VARAM noteikta par nacionālo atbildīgo iestādi ETS mērķa programmu politikas izstrādei un koordinēšanai.

2012. gadā tika uzsākts Programmas sagatavošanas process, tam uzdevumam izveidojot Apvienoto Programmēšanas komiteju (turpmāk – APK), kuras sastāvā tika nominēti par ETS programmu sagatavošanu nacionālo atbildīgo iestāžu un Programmas attiecināmās teritorijas reģionu pārstāvji no Igaunijas un Latvijas.

Latvijā, lai nodrošinātu Eiropas Savienības Strukturālo un investīciju fondu 2014.-2020. gada plānošanas perioda ETS mērķa darbības programmu izstrādes uzraudzību, kā arī koordināciju un sinerģiju starp Eiropas Savienības programmām un Latvijas nacionālajām interesēm, tika izveidota un darbojas Latvijas Konsultatīvā darba grupa, kuras sastāvā ir Finanšu ministrijas, Ārlietu ministrijas, nozaru ministriju, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra, biedrības "Latvijas Pašvaldību savienība" un biedrības "Latvijas Lielo Pilsētu asociācija" pārstāvji.

Programmas projektam tika veikta sākotnējā izvērtēšana (*ex-ante*) un stratēģiskais ietekmes uz vidi novērtējums.

2014.gada martā partnervalstis apstiprināja Programmas projektu, kas kopā ar stratēģiskā ietekmes uz vidi novērtējuma ziņojumu tika nodots publiskajai apspriešanai. Latvijā publiskā apspriešana Programmas projektam notika no šī gada 12.marta – 11.aprīlim, savukārt Vides pārskata projektam no šī gada 12. marta – 21. aprīlim. Programmas projekta un stratēģiskā ietekmes uz vidi novērtējuma ziņojuma projekta sabiedriskā apspriede notika šī gada 4.aprīlī.

**2. Piedāvātais risinājums**

Programma ir turpinājums pārrobežu sadarbībai, kura aizsākās ar Igaunijas – Latvijas pārrobežu sadarbības programmu 2007. – 2013. gadam.

Programmas teritorija

Programmas teritorija ietver šādus NUTS III līmeņa reģionus:

Igaunija: Lõuna – Esti (Dienvidigaunijā) Lääne –Esti (Rietumigaunijā);

Latvija: Kurzeme, Pierīga, Rīga, Vidzeme.

Ņemot vērā reģionālo raksturojumu un apzinātās vajadzības, ko iespējams risināt ar pārrobežu sadarbības palīdzību Igaunijas un Latvijas programmā ir izvēlēti 4 tematiskie mērķi (turpmāk tekstā – TO):

* MVU konkurētspējas palielināšana (TO3). Uzņēmējdarbības sekmēšana, īpaši vecinot jaunu ideju ekonomisko izmantošanu un atbalstot jaunu firmu veidošanu, tai skaitā biznesa inkubatoros. Atbalsts MVU izaugsmei reģionālajos, nacionālajos un starptautiskajos tirgos un to iesaistīšana inovāciju procesos.
* Vides saglabāšana un aizsardzība un resursu efektīvas izmantošanas veicināšana (TO6). Dabas un kultūras mantojuma saglabāšana, aizsardzība, veicināšana un attīstīšana. Inovatīvu tehnoloģiju atbalsts ar mērķi uzlabot vides aizsardzību resursu efektivitāti atkritumu pārstrādē, ūdens sektorā un attiecībā uz augsni vai gaisa piesārņojuma mazināšanu.
* Ilgtspējīga transporta veicināšana un sastrēgumu novēršana galvenajās tīkla infrastruktūrās (TO7). Videi draudzīga (ieskaitot zema trokšņa) un zema oglekļa izmešu līmeņa transporta sistēmu izveide un uzlabojumi, ieskaitot iekšzemes ūdensceļus un jūras transportu, ostas, multimodālos savienojumus un lidostu infrastruktūru ar mērķi veicināt ilgtspējīgu reģionālo un vietējo mobilitāti.
* Stabilu un kvalitatīvu darba vietu izveidošanas veicināšana un darbaspēka mobilitātes atbalstīšana (TO8). Pārrobežu darba tirgus integrācija, iekļaujot pārrobežu mobilitāti, vienotās vietējās nodarbinātības iniciatīvas, informācijas un konsultāciju pakalpojumus un kopīgās mācības.

Tematiskie mērķi pārnesti **Programmas prioritārajos virzienos:**

1. Aktīva un atraktīva uzņēmējdarbības vide;
2. Tīra un augstvērtīga dzīves vide;
3. Labāks ostu tīkls;
4. Integrēts darba tirgus

Kā arī 5. Tehniskā palīdzība – atbalsts efektīvai Programmas ieviešanai.

Papildus, Programmā ir noteikti 3 horizontālie principi: ilgtspējīga attīstība, vienādas iespējas un diskriminācijas aizliegums, kā arī kā arī vīriešu un sieviešu līdztiesība.

Ar šo Programma veicinās „Eiropa 2020" stratēģijas mērķa „ilgtspējīgai", „iekļaujošai" un „gudrai” izaugsmei, kā arī ekonomiskās, sociālās un teritoriālās vienotības sasniegšanu. Programma veicinās arī ES Baltijas jūras reģiona stratēģijas mērķu sasniegšanu - „saudzēt jūru", „apvienot reģionu" un „celt labklājību".

Programmas vadība

Dalībvalstis vienojās jaunās Programmas Vadošās iestādes (VI) pilnvaras un Revīzijas iestādes funkcijas deleģēt Igaunijas Republikas Iekšlietu ministrijai.

Programmas finansējums

Programmu līdzfinansē Eiropas Reģionālās attīstības fonds (ERAF).

**3. Politikas dokumenta īstenošanai papildus nepieciešamais finansējums un paredzētie finansēšanas avoti.**

Programmas kopējais budžets (ERAF) ir 38 020 684 euro.

Dalībvalstīm ir jānodrošina nacionālais līdzfinansējums Programmas Tehniskās palīdzības budžetam laikā no 2015.–2022. gadam. Latvijas kopējais līdzfinansējuma apjoms Programmas Tehniskās palīdzības budžetam laikā no 2015.–2022. gadam 809 370 euro.

VARAM valsts budžeta līdzekļus programmas projekta ietvaros realizēto projektu finansēšanai pieprasīs Ministru kabineta noteiktajā kārtībā no 74.resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

01.10.2014

959

A.Djakova, 67016473